Jurnalistul Cristian Tudor Popescu a avut o reacție publică după plasarea sub control judiciar a fostului înalt oficial al Serviciului Român de Informații (SRI) Florian Coldea, într-un dosar de trafic de influență. Fostul general SRI Dumitru Dumbravă și avocatul Doru Trăilă sunt și ei implicați în dosar.
”Pensionul generalului Coldea” este titlul unei postări pe Facebook prin care CTP a dezvăluit ultima sa discuție cu Florian Coldea.
”Cu Florian Coldea am stat de vorbă de un număr de ori. Mi s-a părut un tip rațional și dedicat meseriei sale, lucrul cu informațiile”, a precizat la început Cristian Tudor Popescu.
”Când a ieșit la iveală că ditamai șeful SRI petrecuse concedii prin insule exotice de lux împreună cu pestilențialul infractor Sebastian Ghiță, am fost destul de surprins. L-am întrebat cum a putut să facă așa ceva. Răspunsul: „Ce vreți, domnule Popescu, nu obții informații de valoare având de-a face numai cu fete de pension!...”. De atunci, n-am mai schimbat vreun cuvânt cu domnul Coldea”, a menționat apoi CTP.
”Deocamdată, în ce a apărut în media, nu observ nicio dovadă a culpabilității sale față de lege. Moralmente însă, faptul că și-a plătit o sumă considerabilă pentru cauțiune, nu mi se pare în regulă. Un fost general SRI n-ar trebui să pună banii între el și Justiție – asta o poate face un om de afaceri oarecare. Și mi-am amintit și zicerea despre „băiatul de pension” S. Ghiță, care a scăpat de pension fugind din țară chiar din sânul unei chermeze SRI. Așa că, un lucru pot să-l spun cu certitudine: domnului Coldea îi place să danseze pe pânza de păianjen dintre hoți și vardiști”, a încheiat CTP.